4.5.Oikeustapaukset11

5.Pedagoginen ja organisatorinen tilanne12

5.1.Eurooppalaisen ylioppilastutkinnon uudistus12

5.2.Erityisopetusta tukevat toimet12

5.3.Opetuksen ja opintojen organisointi12

6.Tulevat haasteet12

KOMISSION KERTOMUS EUROOPAN PARLAMENTILLE JA NEUVOSTOLLE

Eurooppa-koulujärjestelmä vuonna 2011

1.Johdanto

Eurooppa-koulujärjestelmän toimintaa on leimannut Euroopan vaikea talous- ja budjettitilanne, jonka johdosta koulujen menoja on jouduttu hillitsemään opetuksen laatua kuitenkaan heikentämättä.

Eurooppa-koulujen johtokunta hyväksyi huhtikuussa 2010 koulujen talousarvion vuodelle 2011. EU:n rahoitusosuus nousi edellisvuoteen verrattuna 11 prosenttia, mikä johtuu oppilasmäärän kasvusta (+2,6 %). Johtokunta hyväksyi talousarvion sillä ehdolla, että koulut ryhtyvät toimiin hillitäkseen talousarvion kasvua paremmin jatkossa.

Neuvoston ja Euroopan parlamentin käymien keskustelujen johdosta EU:n vuoden 2011 kokonaisbudjetissa Eurooppa-kouluille varattiin 164 miljoonaa euroa. Määrä oli pienempi kuin johtokunnan hyväksymään Eurooppa-koulujen talousarvioon sisältynyt summa, mutta suurempi kuin vuoden 2010 määräraha, joka oli 154 miljoonaa euroa.

Parlamentin ja neuvoston päätös muuttaa komission Eurooppa-kouluille esittämää talousarviota on pakottanut koulut toteuttamaan kiireellisiä säästötoimia, joita koulujen vanhempainyhdistykset ja henkilöstökomitea ovat kritisoineet moneen otteeseen. Komissio on ilmaissut kannattavansa näitä toimia, kunhan niillä ei kyseenalaisteta Eurooppa-koulujärjestelmän perusperiaatteita.

Johtokunta hyväksyi huhtikuussa 2011 tärkeitä järjestelmän rationalisointiin tähtääviä päätöksiä.

Oppilasmäärän jatkuva kasvu yhdistettynä vaikeuksiin, joita osalla jäsenvaltioista on koulujen infrastruktuuria ja opettajien lähettämistä koskevien velvollisuuksiensa hoitamisessa, on pannut Eurooppa-koulujärjestelmän kovalle koetukselle.

2.Koulujen tilanne

Eurooppa-kouluja on kaikkiaan 14, ja niiden oppilasmäärä kasvaa koko ajan: vuonna 2010 oppilaita oli 22 778 ja vuonna 2011 luku oli 23 367. Oppilaiden enemmistö (63 %) käy koulua joko Brysselissä (44 %) tai Luxemburgissa (19 %). Ykköskategorian oppilaat ovat pääasiassa EU:n toimielinten, Eurooppa-koulujen ja Münchenin Eurooppa-koulun tapauksessa Euroopan patenttiviraston henkilökunnan lapsia. Heidän osuutensa Eurooppa-koulujen oppilasmäärästä on 74 prosenttia (17 396), mutta eräissä pienissä Eurooppa-kouluissa ykköskategorian oppilaita on hyvin vähän. Kakkoskategoriaan kuuluvien oppilaiden osuus koko oppilasmäärästä on 5,12 prosenttia. Talouskriisi on verottanut heidän määräänsä, koska heitä koskevia sopimuksia on tehty Eurooppa-koulujen kanssa aiempaa vähemmän. Kolmoskategoria muodostuu oppilaista, joiden vanhemmilta peritään koulumaksu. Heitä on 4 774 (20 %).

2.1.Alicante

Alicanten koulun oppilasmäärä on pysynyt vakaana. Kouluvuoden 2011–2012 alussa oppilaita oli 1 034, joista 48 prosenttia ykköskategoriaan kuuluvia, pääasiassa sisämarkkinoiden harmonisointiviraston (OHIM) henkilökunnan lapsia. Kuten Eurooppa-kouluissa yleensäkin, suurin kieliosasto on se, jossa opetus tapahtuu isäntämaan kielellä; Alicanten koulussa espanjan osaston osuus koko koulun oppilasmäärästä on 37 prosenttia.

2.2.Bergen